Vitas (laboratorium)

**Vitas AS** er et norsk kontraktlaboratorium stiftet i januar 1994 av professorene Rune Blomhoff og Christian A. Drevon. Vitas var ett av de første selskapene som ble kommersialisert i direkte samarbeid med Universitetet i Oslo (UiO), bl.a. som følge av økt fokus på at forskningsbasert kunnskap skulle kommersialiseres. Dessuten ønsket mange leger analyser av fettløselige vitaminer i blodet hos pasienter med nevrologiske og mage-tarm sykdommer. Nå fokuserer Vitas på analyse av biomarkører i biologiske prøver og farmasøytisk kvalitetskontroll.

## Historie
Behovet for analyser av vitaminer og fettsyrer som Rune Blomhoff og Christian A. Drevon forsket på vokste sterkt og nødvendiggjorde kommersialisering av kunnskapen om og analysene av fett- og vannløselige vitaminer i tillegg til ulike fettsyrer. Helt fra starten var analytisk kjemiker Thomas E. Gundersen sentral i utviklingen og automatiseringen av analysene. Thomas E. Gundersen har vært daglig leder i Vitas AS siden 2002.

I 5-6 år hadde Vitas AS en avtale med Universitetet i Oslo. Fra 1999 har Vitas AS vært lokalisert i Forskningsparken i Oslo, og har ekspandert instrumentparken til bl.a. å inkludere 40 kromatografer (gass og væske), 45 roboter, og det er 30 ansatte. Personell ved laboratoriet har publisert flere vitenskapelige artikler.    

## Hovedområder
Innen farmasøytisk kvalitetskontroll gjør Vitas AS GMP (''good manufacturing practice'')-sertifiserte analyser, som inkluderer metodeutvikling, validering og stabilitetstesting for legemidler og næringsmidler. Det andre hovedområdet er analyse av markører i biologiske prøver. Et stort antall fett- og vannløselige molekyler, og en rekke proteiner og tungmetaller, måles i plasma/serum/blod, celler og vev.

## DBS (dried blood spots) teknologi
Dried blood spots (DBS) er en metode der noen dråper blod samles på et filterkort og tørkes. Stabiliteten er god under forutsetning av at prøvene er tørre og fraktes i en konvolutt; filteret kan tilsettes antioksidanter eller andre stabiliserende stoffer for å bevare analyttene. Prøvene kan sendes via post og krever ikke kjøling eller spesielle betingelser, noe som muliggjør bruk for storskala screening og folkehelseprosjekter. Prøvetakingen kan utføres av sluttbrukeren uten helsepersonell. 

Vitas AS har utviklet sin DBS-teknologi for internasjonale kunder og mottar prøver årlig fra over 50 land.  

Under koronapandemien utviklet Vitas en DBS-test for antistoffer mot Sars-CoV-2 virus, og ble valgt til å utføre nasjonal screening av Covid-19 i Norge med støtte fra Forskningsrådet. Testsettet ble senere tilgjengelig i norske apoteker, hvilket muliggjorde prøvetaking under pandemien.

Deltakelse i flere EU-prosjekter under FP7 og Horizon 2020 har spilt en viktig rolle for Vitas’ internasjonalisering; Food4Me, FoodBall, NutriTech, EPIC-CVD/Interact, Qualify og Lifebrain er eksempler på EU-finansierte prosjekter hvor Vitas har gjort en vesentlig del av blodanalysene.

Vitas AS har vært omtalt i mediene i forbindelse med måling av de kolesterol-økende fettstoffene kafestol og kahweol, og som fremtredende aktør på analyse av tørre blodflekker. I 2024 ble det analysert mer enn 430 000 DBS prøver.

## Referanser


## Eksterne lenker
* 
*